RAIPUR.'मोर आवास मोर अधिकार' आंदोलन की तर्ज पर भारतीय जनता पार्टी अब वनवासी क्षेत्र के लोगों के साथ मिलकर उनकी मांगों को लेकर प्रदेश भर में सरकार के खिलाफ एक बड़ा आंदोलन शुरू करने की तैयारी में जुट गई है। भाजपा वनवासी तेंदूपत्ता संग्राहकों को बोनस, उनके बच्चों को छात्रवृति, बीमा आदि की मांग को लेकर प्रदेश के वनवासी क्षेत्र में सरकार के खिलाफ आंदोलन शुरू करेगी।
भाजपा नेताओं के अनुसार इसके लिए वनवासी क्षेत्र में जिला से लेकर मंडल स्तर तक बैठक आयोजित कर तेंदूपत्ता संग्राहकों से मुलाकात कर उनकी समस्याएं सुंनेगी, फिर उनके साथ मंडल, जिला और प्रदेश स्तर पर आंदोलन किया जाएगा। छत्तीसगढ़ भाजपा के प्रदेश महामंत्री विजय शर्मा ने बताया कि इस सरकार के आने के बाद अब तक तेंदूपत्ता संग्राहकों को बोनस नहीं मिला, वहीं खरीदी भी केवल एक दिन कर दी गई है । यही वजह है कि तेंदूपत्ता संग्राहकों की मांगों को लेकर भारतीय जनता पार्टी सरकार के खिलाफ बड़ा मोर्चा खोलेगी और तेंदूपत्ता संग्राहकों के साथ मिलकर हल्ला बोल कार्यक्रम करेंगी।
इस पर संसदीय सचिव विकास उपाध्याय ने कहा है कि भारतीय जनता पार्टी अब तेंदूपत्ता संग्रहकों के नाम पर राजनीति करने वाली है। उनके पास मुद्दों की कमी है। उन्हें नहीं मालूम तेंदूपत्ता संग्राहक को अब तक का सबसे ज्यादा भुगतान किया जा रहा है। उनका यह आंदोलन मोर आवास मोर अधिकार आंदोलन की तरह फ्लॉप रहेगा।
गौरतलब है कि बीते दिनों भाजपा ने पीएम आवास योजना के हितग्राहियों के पक्ष में मोर आवास मोर अधिकार अभियान शुरू किया था। इसी अभियान के तहत 15 मार्च को भाजपा ने विधानसभा घेराव भी किया था। इस दौरान भाजपा कार्यकताओं और पुलिस के बीच जमकर झूमाझटकी भी हुई थी। पुलिस ने भाजपा कार्यकर्ताओं को बसों में भरकर हिरासत में लिया था, इसके बाद भाजपा ने पुलिस प्रशासन पर भी बर्बरता करने का आरोप भी लगाया था और पुलिस अधिकारियों को हमेशा कांग्रेस सत्ता में नहीं रहेगी ऐसा कहकर चेतावनी भी दी थी।